雙檜分題
作者：金君卿
朝代：宋

paragraphs: 名藍壓城闉，巀岌聳雙檜。
得地不孤立，陵風自相對。
根盤乖龍獰，葉剪蒼璧碎。
交柯紐頑銅，疊影森翠蓋。
勁無絲蘿託，直與松柏配。
爭高丈夫氣，恥學兒女態。
雪霜正柔落，草木任顛沛。
同心歲寒間，正色煙霞外。
斧斤未翦拂，志節已高邁。
出羣才可驚，有作器必大。
考室須棟隆，濟川俟舟載。